«Вагъуэбэ зауэхэм» адыгэ щIалэ цIыкIу щоджэгу
Иджыблагъэ республикэм щызэбгрыкIащ «Вагъуэбэ зауэхэр» («Звездные войны») сабий сериалым Налшык щыщ, илъэсипщI ныбжьым ит Блай Темырлан зэрыщыджэгуам теухуа хъыбарыр.
«Дауэ Къэбэрдей-Балъкъэрым щыщ щIалэ цIыкIур дуней псом щыцIэрыIуэ фильмым зэрыхэхуар? Урысейм щыщ сабий а теплъэгъуэ цIэрыIуэм зэрыхэтыр илъэситIкIэ щхьэ ябзыщIа?» — щIоупщIэ хъыбарыр япэу Урысей утыкум къизыхьа RenTV каналым и журналистхэр. УпщIэм и жэуапыр Елисеевэ Аннэ Лондон къретыкI. Абы зэрыжиIэмкIэ, щIалэ цIыкIур и унагъуэр щIыгъуу илъэс зыбжанэ хъуауэ Лондон щопсэу. Илъэситху ныбжьым зэритрэ Темырлан а фильмым, зыхилъхьэ щымыIэу, кIэлъыплъырт, ауэ абы щыджэгуныр и пщIыхьэпIи къыхэхуэртэкъым. ЗэрымыщIэкIэ Блай Оксанэ, сабийм и анэм, фильмым хагъэхьэну щIалэ цIыкIухэм зэрахэдэм теухуа хъыбар фейсбукым къыщилъагъум, зэрыхъу хъунщ жаIэри, щIалэр абы яшащ, ауэ зэманкIэ жэуап къратакъым. «Ипэ хэдэгъуэм нэгъуэщI щIалэ цIыкIут къащтар», — яжреIэж Темырлан и адэ Анзор «Газета Юга»-м. — Ауэ илъэситI дэкIа нэужь, дымыгугъэжыххэу, фильмым и режиссёр Джонсон Райан телефонкIэ зыкъытпищIэри, зыхэплъа сабийхэм Темырлан нэхъыфI яхимылъэгъуауэ къыджиIащ».
«Иужьрей джэдайхэр», — аращ зэреджэр Блай Темырлан зыхэт пычыгъуэм. «Сэ згъэзащIэ ролым мыхьэнэшхуэ иIэщ, — жреIэж зи гу къабзэр зи нэгум къищ щIалэ цIыкIум урыс журналистым. — Сэ садэIэпыкъуа нэужь, «фIыхэм» «Iейхэм» яIэщIэкIыну Iэмал ягъуэтри щIэпхъуэжащ».
Псом нэхърэ нэхъ гъэщIэгъуэныр фильмым хэт щIалэфIым и цIэращ — Темири Блэг. Ар Блай Темырлан и цIэм зэрытехуэри зэрымыщIэ дыдэкIэ къэхъуа Iуэхуу жаIэ.
Чэрим Марианнэ.
